ข่าวประชาสัมพันธ์

30 เมษายน 2567

**บสย. เปิด 4 บริการใหม่ Line OA “TCG First” ชวน SMEs จองคิวรับคำปรึกษา 24 ชม.**

**ช่วย ลูกค้า บสย. เช็คข้อมูลค้ำประกัน สะดวก รวดเร็ว ดีเดย์ 2 พ.ค.นี้**

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย. เดินหน้ายกระดับองค์กรด้วย Digital Technology ภายใต้ค่านิยม **“TCG Fast & First”** รวดเร็ว รอบคอบ ที่หนึ่งในใจ SMEs โดยมุ่งการให้บริการลูกค้าผ่านช่องทาง Digital Platform ล่าสุดได้ขยายบทบาทการให้บริการผ่าน LINE OA @tcgfirst เพื่อสามารถตอบโจทย์ผู้ประกอบการ SMEs และลูกค้า บสย. ได้มากยิ่งขึ้น ผ่าน 4 บริการใหม่ ครบจบในที่เดียว พร้อมรองรับผู้ประกอบการ SMEs กว่า 3 ล้านราย เริ่มตั้งแต่วันที่ 2 พฤษภาคม 2567 เป็นต้นไป

ลูกค้า บสย. จะได้รับความสะดวก รวดเร็วเพิ่มขึ้น ผ่านบริการใหม่ ด้วยระบบที่ปลอดภัย โดยลูกค้าสามารถเข้ามายืนยันตัวตน เพื่อการตรวจสอบข้อมูลหนังสือค้ำประกัน **(My LG)** และตรวจสอบใบเสร็จและประวัติการชำระค่าธรรมเนียม (**My Bill)** ทำให้ลูกค้าสามารถเข้าถึงข้อมูลการค้ำประกันได้ง่ายขึ้น นอกจากนี้ ยังได้เพิ่มบริการ นัดหมาย “หมอหนี้ บสย.” ให้ผู้ประกอบการ SMEs สามารถเข้ามาจองคิวขอคำปรึกษาผ่านบริการ ได้ตลอด 24 ชั่วโมง เพื่อเพิ่มโอกาสในการเข้าถึงแหล่งเงินทุนมากขึ้น

การเพิ่มบริการดังกล่าว เป็นไปตามยุทธศาสตร์องค์กร เพื่อก้าวสู่ **“SMEs Digital Gateway”** ด้วยการเพิ่มบทบาท บสย. ให้เป็น **Credit Mediator** ตัวกลางเชื่อมโยง SMEs ให้สามารถเข้าถึงแหล่งเงินทุนได้สะดวก และรวดเร็วขึ้นผ่านระบบ Online

เชิญชวนผู้ประกอบการ SMEs เข้ามาตรวจสุขภาพทางการเงิน พร้อมจองคิวขอรับคำปรึกษาทางการเงิน ฟรี! และลูกค้า บสย. สามารถเข้ามายืนยันตัวตน เพื่อเช็คข้อมูลการค้าประกัน ได้ที่ Line TCG First: @tcgfirst ตั้งแต่วันที่ 2 พฤษภาคม 2567

\*\*\*\*\*\*\*\*\*\*\*\*\*\*\*\*\*\*\*\*\*\*

ฝ่ายสื่อสารและภาพลักษณ์องค์กร

ชนิญญา สันสมภาค

ศรัญยู ตันติเสรี

โทร 02-890-9999 ต่อ 9826